DA Den Europæiske Unions Tidende CE 78/63

(2004/C 78 E/0064)

SKRIFTLIG FORESPØRGSEL E-1987/03

af Piia-Noora Kauppi (PPE-DE) og Per-Arne Arvidsson (PPE-DE) til Kommissionen

(16. juni 2003)

Om: Anvendelse af principperne for nuklear sikkerhed på EU-tiltrædelseslandene

Vi henviser til forslag til Rådets direktiv om fastsættelse af de grundlæggende forpligtelser og generelle principper vedrørende sikkerheden i nukleare anlæg (1). I direktivet foreslås fælles sikkerhedsregler og kontrolmekanismer med henblik på at sikre, at der anvendes fælles metoder og kriterier i forbindelse med nuklear sikkerhed i hele det udvidede EU. Direktivet bygger på konventionen om nuklear sikkerhed, der er indgået under IAEA's auspicier, og fastsætter en præcis juridisk ramme for en ordning vedrørende nuklear sikkerhed.

Kan Kommissionen — under henvisning til den kommende harmonisering af sikkerhedsregler og praksis i overensstemmelse med IAEA's ordning vedrørende nuklear sikkerhed, til Europa-Parlamentets vurdering i en beslutning om tiltrædelsesproceduren, der blev vedtaget i juni 2002, og hvori der gives udtryk for den opfattelse, at der bør indtages en liberal holdning til fremtiden for de to nukleare anlæg 3 og 4 i Kozloduy i Bulgarien, og til IAEA-inspektørernes bemærkninger og henstillinger — oplyse, på hvilken måde der tages højde for Europa-Parlamentets og IAEA's vurdering under tiltrædelsesforhandlingerne med Bulgarien?

Kan Kommissionen — under henvisning til den omfattende opgradering, der i perioden 1991-2002 fandt sted på Kozloduy-anlæg 3 og 4, og som i henhold til IAEA's sikkerhedsundersøgelse i juni 2002 har manet alle tidligere bekymringer for sikkerheden i jorden og bragt anlæggene på linje med IAEA's regler for nuklear sikkerhed, og til, at der findes en uafhængig og professionelt bemandet nuklear myndighed i Bulgarien, og til, at Unionen på tiltrædelseskonferencen bad om en hurtig nedlukning af disse reaktorer under forhandlingerne om energikapitlet — forklare, hvorledes den agter at anvende principperne i konventionen om nuklear sikkerhed på løsningen af Kozloduy 3 og 4-sagen?

Svar afgivet på Kommissionens vegne af Loyola de Palacio

(24. juli 2003)

Hvad angår den nuværende fase i tiltrædedelsesforhandlingerne vedrørende den nukleare sikkerhed i de nukleare anlæg 3 og 4 i Kozloduy, minder Kommissionen om, at forhandlingerne om kapitel 14 »energi« som led i konferencen om Bulgariens tiltrædelse af EU blev afsluttet foreløbigt den 18. november 2002. EU's fælles holdning indeholder betingelserne for aftalen mellem medlemsstaterne og Bulgarien om den nukleare sikkerhed, og bl.a. vedrørende anlæg 3 og 4 i Kozloduy. Den bulgarske regering har forpligtet sig til at nedlægge anlæg 3 og 4 i Kozloduy i 2006. Som led i den Peer Review-ordning under Rådet for Den Europæiske Union vil EU fastsætte et mandat for udsendelse af en delegation af eksperter til Bulgarien så hurtigt som muligt inden afslutningen af alle tiltrædelsesforhandlingerne. EU har også noteret sig Bulgariens forventninger om, at Fællesskabets vil fortsætte med at yde en finansiel bistand (med tilknytning til følgerne af den fremskyndede nedlæggelse af visse anlæg i Kozloduy), og har erklæret sig rede til at overveje spørgsmålet.

Det er Kommissionens synspunkt, at de spørgsmål, som rejses af de ærede parlamentsmedlemmer vedrørende de nukleare anlæg 3 og 4 i Kozloduy, bør være omfattet af og genvurderes i denne sammenhæng. Hvad angår perioden forud for den nævnte aftale, henviser Kommissionen de ærede medlemmer til de svar, som Kommissionen tidligere har afgivet, især på skriftlig forespørgsel E-3164/02 fra Marjo Matikainen-Kallström og Christian Rovsing (2).

Kommissionen finder det vigtigt at gøre opmærksom på, at anlæg 3 og 4 i Kozloduy på samme måde som alle nukleare anlæg i kandidatlandene har været genstand for en vurdering foretaget af WPNS (Working Party on Nuclear Safety) under Rådet for Den Europæiske Union. Som følge heraf blev der rettet henstillinger, hvis gennemførelse har været genstand for opfølgning ved WPNS i første halvår af 2002. WPNS fandt, at gennemførelsen af de fem henstillinger fortsat burde overvåges nøje, og den mindede i sine rapporter fra juni 2001 og 2002 om, at de forbedringer, der var foretaget på anlæg 3 og 4, skulle ses i sammenhæng med nedlæggelsen af disse anlæg i 2006.

(1) KOM(2003) 32 endelig udg.

(2) EUT C 11 E af 15.1.2004, s. 30.